בס"ד

גיליון מס' 575 יח' חשוון תשע"ז

**וירא**

 רעיונות על הפרשה על פי תורתו של הרב אביגדר נבנצל שליט"א

לאחר שהקב"ה פקד את שרה כאשר הבטיח ויצחק נולד, אברהם אבינו מל את בנו בן שמונה ימים. "וַיִּגְדַּל הַיֶּלֶד וַיִּגָּמַל וַיַּעַשׂ אַבְרָהָם מִשְׁתֶּה גָדוֹל בְּיוֹם הִגָּמֵל אֶת יִצְחָק" (בראשית כא, ח) מה פשר הביטוי 'משתה גדול'? מסביר רש"י: *''שהיו שם גדולי הדור, שם ועבר ואבימלך''"* (רש"י שם)

שואל מו"ר הרב נבנצל שליט"א: בשלמא שם ועבר, שהיו נביאים וראשי ישיבות, מובן שהכתוב מכנה אותם 'גדולים', דהיינו גדולי הדור כדברי רש"י; אך לא ברור בגין מה זכה אבימלך להימנות בין מוזמני משתה אברהם, ועוד להפוך בנוכחותו את המשתה ל'גדול'. אם הסיבה היא מפני שאברהם ניהל משא ומתן אתו, הרי שגם עם פרעה ניהל אברהם משא ומתן ואעפ"כ לא הוזמן לאותו משתה.

אומר הרב: אפשר היה לתרץ שפרעה היה בחו"ל ואילו אבימלך היה בגרר בתוך גבולות ארץ ישראל קרוב יותר לאברהם אבינו. אבל סביר להניח שלא המרחק הוא הגורם להזמנתו של אבימלך ואי הזמנתו של פרעה, אלא ההבדל בין מדרגת כל אחד מהם. הבדל זה ניכר ובולט ומודגש במספר מקומות בפרשה: ראשית, שניהם - גם פרעה וגם אבימלך לקחו את שרה, ובכל זאת הקב"ה מדבר עם אבימלך ולא עם פרעה. כשפרעה לקח את שרה כתוב: "וַיְנַגַּע ה' אֶת פַּרְעֹה נְגָעִים גְּדֹלִים וְאֶת בֵּיתוֹ עַל דְּבַר שָׂרַי אֵשֶׁת אַבְרָם" (שם יב, יז) אולם אין הקב"ה מדבר עם פרעה כלל. לעומת זאת כשאבימלך לקח את שרה הקב"ה מכה גם אותו: "כִּי עָצֹר עָצַר ה' בְּעַד כָּל רֶחֶם לְבֵית אֲבִימֶלֶךְ עַל דְּבַר שָׂרָה אֵשֶׁת אַבְרָהָם" (שם כ, יח) אולם יחד עם זאת הקב"ה מתגלה אליו בחלום: "וַיָּבֹא ה' אֶל אֲבִימֶלֶךְ בַּחֲלוֹם הַלָּיְלָה וַיֹּאמֶר לוֹ הִנְּךָ מֵת עַל הָאִשָּׁה אֲשֶׁר לָקַחְתָּ וְהִוא בְּעֻלַת בָּעַל" (שם ג) אמנם ה'מנחת שי' כותב שמדברי הזוהר הקדוש נראה שלא היתה התגלות אלא של כוחות הטומאה, אך מכל מקום זכה אבימלך להתגלות כל שהיא בעוד שלפרעה לא היתה התגלות - רק נגעים.

בנוסף לכך התנהל ויכוח בין ה' לאבימלך. אבימלך טען: "הֲגוֹי גַּם צַדִּיק תַּהֲרֹג הֲלֹא הוּא אָמַר לִי אֲחֹתִי הִוא וְהִיא גַם הִוא אָמְרָה אָחִי הוּא בְּתָם לְבָבִי וּבְנִקְיֹן כַּפַּי עָשִׂיתִי זֹאת" (שם ד-ה) והקב"ה משיב: "גַּם אָנֹכִי יָדַעְתִּי כִּי בְתָם לְבָבְךָ עָשִׂיתָ זֹּאת וָאֶחְשֹׂךְ גַּם אָנֹכִי אוֹתְךָ מֵחֲטוֹ לִי עַל כֵּן לֹא נְתַתִּיךָ לִנְגֹּעַ אֵלֶיהָ" (שם ו) *''אמת שלא דמית מתחילה לחטוא, אבל ניקיון כפים אין כאן''* (רש"י שם) הרי לנו הבדל מהותי: פרעה מקבל מכות אולם ללא הסברים, ואילו אבימלך זוכה שהקב"ה מדבר אליו ומצדיק חלק מטענותיו.

הבדל נוסף מהותי אנו מוצאים בהתייחסותו של אברהם אבינו לשאלת אבימלך ולשאלת פרעה.

כשפרעה קורא לאברהם ושואל בכעס: "מַה זֹּאת עָשִׂיתָ לִּי לָמָּה לֹא הִגַּדְתָּ לִּי כִּי אִשְׁתְּךָ הִוא לָמָה אָמַרְתָּ אֲחֹתִי הִוא וָאֶקַּח אֹתָהּ לִי לְאִשָּׁה" (שם יב, יח-יט) אברהם אבינו אינו טורח לענות ופרעה ממשיך ואומר "וְעַתָּה הִנֵּה אִשְׁתְּךָ קַח וָלֵךְ" (שם) ואכן אברהם חוזר לארץ.

והנה כשאבימלך שואל "מָה רָאִיתָ כִּי עָשִׂיתָ אֶת הַדָּבָר הַזֶּה" (שם כ, י) אברהם עונה: "כִּי אָמַרְתִּי רַק אֵין יִרְאַת ה' בַּמָּקוֹם הַזֶּה וַהֲרָגוּנִי עַל דְּבַר אִשְׁתִּי: וְגַם אָמְנָה אֲחֹתִי בַת אָבִי הִוא אַךְ לֹא בַת אִמִּי וַתְּהִי לִי לְאִשָּׁה" (שם יא-יב)

למעשה גם אבימלך לא מקבל תשובה מאברהם מיד, שכן תחילה הוא שאל: "מֶה עָשִׂיתָ לָּנוּ וּמֶה חָטָאתִי לָךְ כִּי הֵבֵאתָ עָלַי וְעַל מַמְלַכְתִּי חֲטָאָה גְדֹלָה מַעֲשִׂים אֲשֶׁר לֹא יֵעָשׂו עָשִׂיתָ עִמָּדִי" (שם ט) ואברהם אינו מתייחס לשאלה זו. מדוע? כיון שסגנון דיבורו של אבימלך אינו תואם את התנהגותו; אבימלך ממהר להטיף מוסר לאברהם אבינו בנקודה שהוא עצמו נגוע בה ועל כן אברהם אינו רואה צורך להתייחסות. הוא הדין ביחס לשאלת פרעה: אין מטרת השאלה לקבל תשובה, שכן מיד ותוך כדי דיבור פרעה אומר לו: "וְעַתָּה הִנֵּה אִשְׁתְּךָ קַח וָלֵךְ" כל מטרתו היתה להצדיק את עצמו, אברהם הבין אם כן שפרעה אינו מעוניין לשמוע דבר, והרי לנו הבדל נוסף בין אבימלך שרצונו לשמוע מה פשר התנהגותו של אברהם, ובין פרעה שלא מאפשר לאברהם להגיב על טענותיו.

הבדל נוסף בין פרעה לאבימלך הוא שפרעה לא ראה לנכון לפצות את אברהם על מה שקרה אלא להפך, הוא מגרש אותו מארצו, ואילו אבימלך לא רק שמפצה את אברהם אלא גם מתנצל לפני שרה ומציע להם לשבת בארצו. יוצא אפוא שאבימלך היה גוי הגון, אחד מגדולי הדור כפי שרש"י מגדיר אותו, ועל כן הוזמן למשתה הגדול שעשה אברהם ביום היגמל את יצחק, ואילו פרעה לא זכה להיות בין המוזמנים בגין מדרגתו השפלה ביותר.

והנה למרות השבחים שאמרנו על אבימלך, אברהם אבינו לא גילה לאבימלך ששרה היא אשתו. ולמה? כפי שאמרנו: "רַק אֵין יִרְאַת ה' בַּמָּקוֹם הַזֶּה וַהֲרָגוּנִי עַל דְּבַר אִשְׁתִּי" (שם יא) אמנם אבימלך נמנה עם 'גדולי הדור' ואף פעל בתום לב לפי טענתו, הוא מנומס, תרבותי ואדיב מאוד אולם יחד עם זאת הוא עלול להרוג בשביל תאוות אישה. וכל כך למה? כי אין יראת אלוקים במקום הזה; אם אין יראת שמים כל הנימוסים והנהגות טובות אינם שווים מאומה. אין שום ערובה שנימוסים אלו יצליחו לרסן את יצרו של האדם. למעשה הדור הקודם היו עדים לעם בעל תרבות ונימוסים שחוללו זוועות לעם היהודי. ועל כן אברהם נאלץ להסתיר מהם את העובדה ששרה אשתו. אמנם יש לפלישתים חוקים חמורים: אסור להם חלילה לקחת אשת איש, ולכן שואלים את אברהם מה הקרבה בניהם; אם אברהם היה מגלה את האמת היו הורגים אותו והיא כבר לא אשת איש אלא אלמנה ואלמנה מותרת. נמצא שאפשר להיות 'גדול הדור' ובד בבד להיות רוצח ואפילו גזלן, שכן אברהם הוכיח את אבימלך על אודות באר מים שגזלו עבדיו, ומה תגובתו של אבימלך? "לֹא יָדַעְתִּי מִי עָשָׂה אֶת הַדָּבָר הַזֶּה וְגַם אַתָּה לֹא הִגַּדְתָּ לִּי וְגַם אָנֹכִי לֹא שָׁמַעְתִּי בִּלְתִּי הַיּוֹם" (שם כא, כו).

שלמה המלך אומר: "מֹשֵׁל מַקְשִׁיב עַל דְּבַר שָׁקֶר כָּל מְשָׁרְתָיו רְשָׁעִים" (משלי כט, יב) *''כאשר המושל מקשיב דבר שקר ומקבל דברי שקר אז כל משרתיו מתהפכים לרשעים כי למען ימצאו חן בעיניו מספרים לו שקרים וחוטאים בנפשותם''* (מצודת דוד)דייקו חז"ל: אם המושל המקשיב על דבר שקר משרתיו רשעים, הרי שמושל המקשיב על דבר אמת משרתיו צדיקים. נמצא שאם עבדי אבימלך גזלנים ממילא גם אבימלך גזלן.

חז"ל אמרו: *''חכמה בגויים תאמין, תורה בגויים אל תאמין''* החכמה יכולה להישאר מופשטת ולא משפיעה על מידות האדם החכם. לעומת זאת התורה מורה לאדם את הדרך ומעצבת את אישיותו. לומדים מסוגיה זו יסוד גדול: אדם יכול להיות בעל חכמה מיוחדת בעל מעמד גדול ואפילו בעל נימוסים ודרך ארץ אבל אם אינו טורח לרכוש ולפתח בעצמו יראת שמים עלול להגיע למעשים שפלים עד כדי רצח וגזל.

עלון זה מוקדש כל השנה ב"נ לע"נ הרבנית שפרה נבנצל בת לאה זצ"ל

שבת שלום יצחק חלבה

**לעילוי נשמת אאמו"ר אברהם (אלברטו) בן מרים חלבה , הג"ר יוסף שלום ב"ר אברהם וחיה מושא, הרב יעקב חי בן מרגלית, הרב אברהם צוקרמן בן שרה, אריה לייב בן דבורה, הרב חנן פורת בן שולמית, עמידרור בן שרה, עוזיאל זוסיא בן יעקב משה, מתתיהו מנחם בן לאה, אבנר יחיאל בן רחל, חיים בן יוסף** **דוד, גרשום בן חנה, מנשה בן שרה, מרדכי מורד בן חנה,** **מרדכי שמעון בן דאדא, שלמה בן פורטונה,** **מאיר ירחמיאל בן שמחה,** **מסעוד בן עליה, עמרם בן עישה, אילן בן יחזקאל, מנחם נחום בן אליעזר ליפא, שמעון בן עישה, שלמה חי בן מזל טאוס, מורדכי שלום בן רחל, עמרם בן אסתר, זאב בן ברכה, משה בן פלור, אביאתר בן ברוך הי"ד, יצחק בן אסתר, ניר יהודה בן מיכל, יעקב בן מרים, יעקב בן רחל, אייל בן עירית תשורה הי"ד, יעקב נפתלי בן רחל הי"ד, גיל-עד מיכאל בן בת גלים הי"ד, דודי רחמים בן חנה, יוסף ברוך בן תמר,** **שלמה בן שמחה, אליעזר בן צבי וציפורה, אליהו בן נעמי, שמעון בן דינה, בנימין בנדט בן יוסף, דוד בן שרה, הרבנית שפרה בת לאה, שרה בת מרים, שושנה בת רוזה, שרה רחל בת בוליסה, רחל בת רבקה, שרה בת רוחמה, שרה בת שולמית, ברוריה בת מרגלית, אילנה בת רחל, מזל פורטונה בת שרה,** **אלסירה בת שרה, רחל בת סוליקה,** **יהודית בת עזיזה, אוז'ני בת רוזה,** **פרלה בת גוטי, שרה בת קיז'ה, שרה בת מרים, רחל בת שרה, רינה בת אסתר ת.נ.צ.ב.ה.**

**המעוניין לקבל כל שבוע את העלון בדואר אלקטרוני ניתן לשלוח בקשה למייל:** jalabe@neto.net.il **ללא תשלום לזיכוי הרבים**

 השיחה נערכה על פי הבנתו של העורך. כל טעות או חסרון יש לתלות בעורך בלבד.

 ניתן לעיין בעלונים קודמים באתר

 <http://sites.google.com/site/rabbinebenzahl>

 **עלון זה יהיה מוקדש לרפואתה השלמה של אורלי בת דונה וסילביה רות בת אסתר**